Hoe om energie volhoubaar te gebruik - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om energie volhoubaar te gebruik
Hoë elektrisiteitsgebruik is nie net sleg vir ons planeet nie, maar sal jou ook los met 'n elektrisiteitsrekening wat groter is as wat nodig is. En wie wil nou meer geld as wat nodig is aan elektrisiteit spandeer? Hier is 'n paar handige wenke om jou rekening laag te hou.
Skakel onnodige ligte af
Maak 'n gewoonte daarvan om die lig af te skakel wanneer jy 'n vertrek verlaat. Dit gaan nie 'n groot verskil maak nie, maar elke klein bietjie help. Dit maak nie sin om elke lig in die huis aan te hê as dit nie nodig is nie. Daar is deesdae slim stelsels wat ligte aanskakel sodra daar beweging in 'n vertrek is.
Vervang jou gloeilampe
Skakel oor na energiedoeltreffende gloeilampe. Die nuwe LED-gloeilampe is dalk bietjie duurder, maar gebruik tot 80% minder elektrisiteit as tradisionele gloeilampe.
Maak langer gebruik van natuurlike lig voordat jy die ligte aanskakel. Maak jou gordyne so groot as moontlik oop. As jy blyplek soek, soek plekke met vensters wat noord kyk. Dit sal beslis help met meer natuurlike lig.
'n Vinnige stort gebruik baie minder water as 'n bad. Dit beteken minder elektrisiteit omdat die geiser minder warm water moet voorsien. Jy kan selfs 'n tydreëlaar op jou geiser sit sodat hy net sekere tye van die dag aan is.
Moenie krane laat loop nie
Los jy die kraan oop wanneer jy skeer of jou tande borsel? Draai hulle toe wanneer jy hulle nie gebruik nie. Jy kan so daarop fokus om minder warm water te gebruik.
Trek toestelle se muurproppe uit
Wees slim en spaar deur jou elektriese toebehore se muurproppe uit te trek. Rekenaars, televisies, DVD-spelers, klankstelsels en selfs dekodeerders gebruik krag wanneer jy hulle nie gebruik nie. Jy sal verbaas wees oor hoe 'n groot verskil dit kan maak.
Wasgoed en skottelgoed
Voorlaaiers gebruik minder energie as bolaaiers. Om verder te spaar, maak seker dat jy 'n hele bondel wasgoed ingooi wanneer jy kan. Jy gebruik dieselfde hoeveelheid krag of jy nou 'n paar items of 'n hele bondel was. Indien jy 'n skottelgoedwasser het, moenie net een of twee items op 'n slag was nie.
Hou jou vensters en deure toe wanneer dit koud is, en maak hulle oop wanneer dit warm is. So reguleer jy die temperatuur en is minder afhanklik van die waaier of lugversorger.
Gebruik sonlig om klere te droog
Ons bly in sonnige Suid Afrika, so gebruik die sonlig. Hang eerder jou klere buite op as om 'n tuimeldroër te gebruik.
Isoleer die plafon
Verbasend genoeg kan isolasie in die plafon 'n paar grade verskil in jou huis se temperatuur maak. Jou plekkie sal warmer wees in die winter, en koeler in die somer. Terwyl iemand besig is in die dak, vra hulle sommer om jou geiser ook te stel.